
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	27 februarie 2017

	Nr.
	4c-7/675


R A P O R T

asupra proiectului de Lege privind aprobarea Ordonanţei de urgenţă a Guvernului nr.16/2016 pentru completarea anexei la Ordonanţa de urgenţă a Guvernului nr.36/2013 privind aplicarea în perioada 2013-2018 a unor măsuri de protecţie socială acordată persoanelor disponibilizate prin concedieri colective efectuate în baza planurilor de disponibilizare, precum şi alte măsuri 
În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr. PLx 324/2016 din 13 septembrie 2016, cu dezbaterea pe fond, în procedură de urgenţă, a proiectului de Lege privind aprobarea Ordonanţei de urgenţă a Guvernului nr.16/2016 pentru completarea anexei la Ordonanţa de urgenţă a Guvernului nr.36/2013 privind aplicarea în perioada 2013-2018 a unor măsuri de protecţie socială acordată persoanelor disponibilizate prin concedieri colective efectuate în baza planurilor de disponibilizare, precum şi alte măsuri.
Proiectul de lege are ca obiect de reglementare instituirea derogării de la prevederile art.10 din Ordonanţa Guvernului nr.29/2013, în sensul acordării venitului lunar de completare prevăzut de Ordonanţa de urgenţă a Guvernului nr.36/2013 şi persoanelor disponibilizate de la Compania Naţională a Uraniului SA, iar pe de altă parte, completarea anexei la Ordonanţa de urgenţă a Guvernului nr.36/2013. Anexa conţine Lista operatorilor pentru care planul de disponibilizare se întocmeşte pentru reducerea activităţii, iar completarea se referă la adăugarea în listă a doi operatori economici, respectiv Societatea Complexul Energetic Hunedoara S.A. şi Compania Naţională a Uraniului S.A..
Proiectul de lege a fost adoptat de Senat în şedinţa din 5 septembrie 2016.
La întocmirea prezentului raport, Comisia a avut în vedere avizele favorabile primite de la:

· Consiliul Legislativ (nr.432/05.05.2016)
· Consiliul Economic şi Social (nr.1754/26.04.2016)
· Comisia pentru industrii şi servicii (nr.4c-3/340/20.09.2016)

· Comisia pentru buget, finanţe şi bănci (nr.4c-2/548/28.09.2016)

· Comisia juridică, de disciplină şi imunităţi (nr.4c-11/944/07.11.2016).
La dezbaterile care au avut loc în şedinţa comisiei din 21 februarie 2017 au participat, în conformitate cu prevederile art.55 din Regulamentul Camerei Deputaţilor, republicat, doamna Simona Bordeianu - şef serviciu în cadrul Ministerului Muncii şi Justiţiei Sociale.
La lucrările comisiei şi-au înregistrat prezenţa 16 deputaţi din totalul de 19 membri ai comisiei.

Raportul comisiei a fost adoptat cu unanimitate de voturi.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

În urma finalizării dezbaterilor, Comisia propune Plenului Camerei Deputaţilor adoptarea proiectului de lege în forma prezentată.

PREŞEDINTE,



SECRETAR,


Adrian Solomon



Csép Éva Andrea 
Întocmit,

Consilier parlamentar Lidia Vlădescu

